དཔལ་དུས་ཀྱི་འཁོར་ལོ་ལ་བརྟེན་ནས་སྐུ་གསུམ་གྱི་གོ་འཕང་མངོན་དུ་བྱེད་པ་ལ་ཕྱི་ནང་གཞན་གསུམ་དུས་ཀྱི་འཁོར་ལོའི་ཚུལ་ཤེས་དགོས་ཤིང་།དེ་ལས་ཀྱང་ཐོག་མར་ཕྱི་དུས་ཀྱི་འཁོར་ལོ་ཤེས་དགོས་པར་གསུངས་ཏེ་གླིང་བཞིའི་འཇིག་རྟེན་འདིར་དུས་ཀྱི་ཆ་འཛིན་པ།གཟའ་སྐར་ཁྱིམ་གྱི་བགྲོད་པ་གཏན་ལ་ཕབ་ནས།ནང་དུ་རྩ་རླུང་ཐིག་ལེའི་འཕོ་བ་དང་སྦྱར་བས་ཕྱི་ནང་གནད་གཅིག་པའི་དག་པ་འཆར་བ་ལ་ངེས་པ་འདྲོངས་པའི་ཕྱིར་གཟའ་སྐར་གྱི་རྩིས་རྣམས་ཁམས་ལེའུ་བརྗོད་བྱའི་གཙོ་བོར་བསྟན་པ་ཡིན།དེས་ན་སྐར་རྩིས་ཀྱི་གཞུང་རྩ་བ་ཡིན་པ་དུས་ཀྱི་འཁོར་ལོའི་རྒྱུད་ཀྱི་ཕྱི་དུས་ཀྱི་འཁོར་ལོ་ལས་གསུངས་པའི་སྐར་རྩིས་ཀྱི་རིག་པ་ནི།ཇི་སྐད་དུ།མཁན་པོ་ཚེ་དབང་རྣམ་རྒྱལ་རིན་པོ་ཆེས།ནམ་མཁའི་གོ་ལ་བཅུ་གཉིས་ཁྱིམ་གྱི་གཞིར།།རྒྱུ་སྐར་ལྷ་མོའི་འཛུམ་གྱིས་བསུས་པའི་མོད།།དྲང་སྲོང་གཟའ་དགུས་སྤྱོད་པའི་ལེགས་ཉེས་རྩིས།།དུས་བཞིའི་བླང་དོར་སྟོན་པའི་ཚན་རིག་ཡིན།།ཞེས་གསུངས་པ་ལྟར་དཔལ་དུས་ཀྱི་འཁོར་ལོའི་སྐར་རྩིས་ཀྱི་རིག་པ་ནི་ཚན་རིག་དང་མཐུན་པར་མ་ཟད།དེ་ལ་བརྟེན་ནས་ལི་ཐོ་རྩོམ་སྒྲིག་བྱེད་སྲོལ་ཡང་བྱུང་།